[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 6.11.2007

COM(2007) 659 окончателен

Предложение за

РЕШЕНИЕ НА СЪВЕТА

относно принципите, приоритетите и условията на Партньорството за присъединяване с Бивша югославска република Македония и за отмяна на Решение 2006/57/ЕО

(представена от Комисията)

ОБЯСНИТЕЛЕН МЕМОРАНДУМ

На 19 и 20 юни 2003 г. Европейският съвет в Солун подкрепи „Плана от Солун за Западните Балкани“, с който се въвеждат Европейските партньорства като средство за осъществяване на европейската перспектива в развитието на страните от Западните Балкани.

На 30 януари 2006 г. Съветът прие ревизираното Европейско партньорство за Бивша югославска република Македония, основаващо се на предложение на Комисията, представено на 9 ноември 2005 г. Партньорствата съдържат краткосрочни и средносрочни приоритети. Европейският съвет от 17 декември 2005 г. предостави на Бивша югославска република Македония статут на страна кандидатка.

По тази причина Комисията счита за уместно да представи предложение за Партньорство за присъединяване за Бивша югославска република Македония. Това обновено партньорство се основава на разпоредбите на Регламент (ЕО) № 533/2004 на Съвета от 22 март 2004 г. и отчита новите тенденции, разгледани в Доклада за напредъка за 2007 г. То изброява краткосрочни и средносрочни приоритети в подготовката на страната за по-нататъшна интеграция към Европейския съюз.

В отговор на Партньорството за присъединяване компетентните власти в Бивша югославска република Македония следва да разработят план с график и конкретни мерки, които страната възнамерява да предприеме за тази цел. Комисията ще извършва редовен мониторинг на напредъка в изпълнението на приоритетите.

Приоритетите на Партньорството за присъединяване представляват основата за планиране на финансовата помощ от Общността, която ще продължи да бъде отпускана в рамките на съответните финансови инструменти, по-специално Регламент (ЕО) № 1085/2006 на Съвета от 17 юли 2006 г. за създаване на Инструмент за предприсъединителна помощ (ИПП).

Това предложение за решение на Съвета няма финансови последствия. Предвид изложеното по-горе, Комисията приканва Съвета да приеме приложеното предложение за решение на Съвета.

Предложение за

РЕШЕНИЕ НА СЪВЕТА

относно принципите, приоритетите и условията на Партньорството за присъединяване с Бивша югославска република Македония и за отмяна на Решение 2006/57/ЕО

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност,

като взе предвид изменения Регламент (ЕО) № 533/2004 на Съвета от 22 март 2004 г. за установяване на партньорства в рамките на процеса на стабилизиране и асоцииране[1], и по-специално член 2 от него,

като взе предвид предложението на Комисията,

като има предвид че:

(1) Проведеният на 19 и 20 юни 2003 г. Европейски съвет в Солун одобри въвеждането на партньорствата като средство за реализиране на европейските перспективи за страните от Западните Балкани.

(2) Регламент (ЕО) № 533/2004 предвижда Съветът да взема решения относно принципите, приоритетите и условията на партньорствата и относно евентуални последващи изменения. Според регламента следващият етап на партньорствата ще се осигури чрез механизмите, установени в рамките на процеса на стабилизиране и асоцииране, и най-вече чрез годишни доклади за напредъка.

(3) Европейският съвет от 17 декември 2005 г. предостави на Бивша югославска република Македония статут на страна кандидатка. Поради тази причина бе представено предложение за изменение на Регламент № 533/2004, за да се промени наименованието на партньорството за тази държава от „Европейско партньорство“ на „Партньорство за присъединяване“[2].

(4) На 30 януари 2006 г. Съветът прие второто Партньорство за присъединяване с Бивша югославска република Македония[3] след внесеното предложение от Комисията през ноември 2005 г.

(5) В документа на Комисията относно стратегията за разширяване и основните предизвикателства за 2006–2007 г. се посочва, че партньорствата ще бъдат актуализирани в края на 2007 г.

(6) На 12 юни 2006 г. Съветът прие Регламент (ЕО) № 1085/2006 за създаване на Инструмент за предприсъединителна помощ (ИПП)[4], с който се подновява рамката за финансова помощ за страните в процес на предприсъединяване.

(7) Следователно е целесъобразно да се приеме Партньорство за присъединяване, което актуализира настоящото партньорство, с цел да се формулират обновени приоритети за по-нататъшна работа въз основа на заключенията на Доклада от 2007 г. за напредъка на Бивша югославска република Македония в подготовката за по-нататъшна интеграция към Европейския съюз.

(8) За да подготвят по-нататъшната интеграция към Европейския съюз, компетентните власти в Бивша югославска република Македония следва да разработят план с график и конкретни мерки, в отговор на приоритетите на настоящото партньорство за присъединяване.

(9) Решение 2006/57/ЕО следва да бъде отменено,

РЕШИ:

Член 1

Принципите, приоритетите и условията на Партньорството за присъединяване с Бивша югославска република Македония се излагат в приложението.

Член 2

Прегледът на изпълнението на Партньорството за присъединяване се извършва посредством механизмите, установени в рамките на процеса на стабилизиране и асоцииране, и най-вече чрез годишни доклади за напредъка, които се представят от Комисията.

Член 3

Решение 2006/57/ЕО се отменя.

Член 4

Настоящото решение влиза в сила на третия ден след публикуването му в Официален вестник на Европейския съюз.

Съставено в Брюксел, на […] година.

За Съвета:

Председател

ПРИЛОЖЕНИЕ: БИВША ЮГОСЛАВСКА РЕПУБЛИКА МАКЕДОНИЯ ПАРТНЬОРСТВО ЗА ПРИСЪЕДИНЯВАНЕ ЗА 2007 ГОДИНА

1. ВЪВЕДЕНИЕ

Европейският съвет одобри въвеждането на партньорствата като средство за реализиране на европейските перспективи на страните от Западните Балкани. Предложеното Партньорство за присъединяване актуализира Европейското партньорство от януари 2006 г. въз основа на заключенията от Доклада на Комисията от 2007 г. за напредъка на Бивша югославска република Македония. Предложението посочва настоящи и нови приоритети за действие. Новите приоритети са приспособени към конкретните нужди и степента на подготовка на страната и при необходимост ще бъдат актуализирани. От Бивша югославска република Македония се очаква да приеме план, включващ график и специфични мерки, за работа по приоритетите на Партньорството за присъединяване. Партньорството предвижда също насоки за финансова помощ за страната.

2. ПРИНЦИПИ

Процесът на стабилизиране и асоцииране остава рамката на европейския курс на страните от Западните Балкани по пътя към тяхното бъдещо присъединяване. Приоритетите за Бивша югославска република Македония са свързани с нейния капацитет да изпълни критериите, формулирани от Европейския съвет в Копенхаген през 1993 г., и с условията, предвидени в процеса за стабилизиране и асоцииране, и най-вече условията, дефинирани от Съвета в неговите заключения от 29 април 1997 г. и 21 и 22 юни 1999 г., в Заключителната декларация от срещата на върха в Загреб от 24 ноември 2000 г. и в Плана от Солун.

3. ПРИОРИТЕТИ

Приоритетите на настоящото Партньорство за присъединяване са подбрани въз основа на това дали е реалистично да се очаква от Бивша югославска република Македония да ги изпълни или да отговори на тях в значителна степен през следващите няколко години. Разграничават се краткосрочни приоритети, които се очаква да бъдат изпълнени в рамките на една до две години, и средносрочни приоритети, които се очаква да бъдат изпълнени в рамките на три до четири години. Приоритетите се отнасят както до законодателството, така и до неговото прилагане.

Предвид необходимостта да се определят приоритети следва да се отбележи, че пред Бивша югославска република Македония определено стоят и други задачи за изпълнение, които могат да се превърнат в приоритети в бъдещо партньорство, като се отчита и бъдещият напредък на страната.

Сред краткосрочните приоритети са дефинирани такива, които са ключови, и те са обособени в началото на списъка. Редът, в който са подредени тези ключови приоритети, не отговаря на степента на тяхната важност.

3.1. Краткосрочни приоритети

Ключови приоритети

- Гарантиране на правилното изпълнение на ангажиментите, поети със Споразумението за стабилизиране и асоцииране

- Насърчаване на конструктивен и отворен диалог, особено в области, където е необходим консенсус между всички политически партии, в рамките на демократичните институции.

- Осигуряване на ефективно прилагане на Закона за полицията.

- Постигане на устойчиви резултати в изпълнението на съдебната реформа и укрепване на независимия характер и цялостния капацитет на съдебната система. Завършване на реформата в прокуратурата и назначаване на Съдебен съвет.

- Постигането на устойчиви резултати в прилагането на антикорупционното законодателство.

- Гаранции за отсъствието на политическа намеса при набирането и служебното израстване на държавните служители, по-нататъшно развитие на система за служебно израстване, основано на заслуги и качества, както и пълно прилагане на Закона за държавните служители.

- Намаляване на пречките пред създаването на работни места и приемане на мерки за овладяването на дългосрочната безработица и безработицата сред младите.

- Подобряване на общия бизнес климат чрез по-нататъшно засилване ролята на правовата държава, укрепване на независимостта на регулаторните и контролните органи, ускоряване на съдебното производство и продължаване на регистрацията на правата на собственост.

Политически критерии

Демокрация и върховенство на закона

- Последователно прилагане на Охридското рамково споразумение с оглед, inter alia , подкрепа за изграждането на междуетническо доверие.

Парламент/избори

- Гаранции за провеждането на следващите президентски и местни избори в съответствие с избирателния закон.

- Вземане на незабавни решения по евентуални нарушения, констатирани във връзка с изборите, и налагане на наказания за предотвратяване на бъдещи подобни случаи.

- Засилване капацитета на парламента, по-специално чрез увеличаване на неговите ресурси.

Управление

- Засилване на прозрачността и отчетността на местната администрация. Особено внимание е необходимо за засилване на вътрешния контрол и одита.

- Постигане на задоволителна събираемост на местните данъци в цялата страна.

- Развитие на капацитета на общините за управление на държавни земи.

- Осигуряване на достатъчна численост и компетентност на служителите в общините.

Публична администрация

- Въвеждането на система за служебно израстване, основано на заслуги и качества, с оглед изграждането на отговорна, ефективна и професионална публична администрация на централно и местно ниво.

- Гарантиране на ефективното прилагане на Етичният кодекс на държавните служители.

- Укрепване на административния капацитет, особено чрез развитие на капацитета за стратегическо планиране и формулиране на политики, както и чрез увеличаване на обучението и създаване на обща стратегия за обучение на държавни служители.

- Ефикасно прилагане на мерките за прозрачност в администрацията, особено що се отнася до процеса за вземане на решения, и по-нататъшно поощряване на активното участие на гражданското общество.

- Продължаване изпълнението на реформите в правоприлагащите органи.

Съдебна система

- По-нататъшно развитие на началното и непрекъснато обучение в Академията за съдии и прокурори.

- Завършване на изграждането на нови съдебни структури и отпускане на достатъчно средства за пълноценното им и по-ефикасно функциониране.

- Осигуряване на надлежно и пълно изпълнение на съдебните решения.

Антикорупционна политика

- Предприемане на съответни последващи действия в отговор на препоръките на Държавната комисия срещу корупцията и Държавната служба за одит.

- Цялостно изпълнение на препоръките на Групата държави срещу корупцията (GRECO).

- Укрепване на административния капацитет, необходим за прилагане на приетите правила относно финансирането на политически партии и избирателни кампании. Налагане на ефективни санкции в случай на нарушения.

- Последващи мерки във връзка с прегледа на дискреционните права на някои публични длъжности.

- Осигуряване на пълно прилагане на закона за обществен достъп до информация.

Права на човека и защита на малцинствата

- Пълно спазване на Европейската конвенция за защита на правата на човека, на препоръките на Комитета за предотвратяване на изтезанията, както и на Рамковата конвенция за защита на национални малцинства.

- Пълно прилагане, включително с помощта на редовно обучение на правилата относно етиката, вътрешния контрол, професионалните стандарти и тези в областта на правата на човека във всички правоприлагащи органи, в съдебната власт и в администрацията на затворите.

- Предоставяне на достатъчно средства за подобряване на условията в затворите.

- Изграждането на ефикасни механизми за установяването, преследването и наказването на всички форми на дискриминация от държавни и недържавни органи срещу отделни лица и групи.

- Актуализиране и прилагане на стратегията за равнопоставеност в представяне на немажоритарните общности посредством най-вече осигуряване на достатъчно ресурси и налагането на ефективни санкции за непостигнати цели.

- Подкрепа за достъпа до образование, правосъдие и социални блага за членовете на малцинствени групи.

Регионални въпроси и международни задължения

- Продължаване на пълното сътрудничество с МНТБЮ и, с оглед на евентуалното връщане на дела от МНТБЮ, изпълнение на всички необходими предварителни условия за осигуряване на справедлив процес.

- Последователно насърчаване на прехода от Пакта за стабилност към собствена, регионално изградена рамка за сътрудничество и ефективно прилагане на Централноевропейското споразумение за свободна търговия (CEFTA).

- Гарантиране на добросъседски отношения, по-специално чрез активизиране на усилията за договарянето на взаимно приемливо решение на спора за името с Гърция, в рамките на Резолюции 817/93 и 845/93 на Съвета за сигурност на ООН.

- Поощряването на сътрудничеството със съседни страни и гарантиране на неговото ефективно изпълнение, най-вече по отношение на трансграничното сътрудничество, борбата с организираната престъпност, трафика и контрабандата, сътрудничеството в областта на правосъдието, управлението на границите, реадмисията и околната среда.

Икономически критерии

- Продължаване на регистрацията на земята и недвижимите имоти и укрепване на кадастъра с оглед по-голямата правна сигурност за икономическите оператори и по-доброто функциониране на механизмите на пазарната икономика.

- Повишаване ефективността на обществените услуги, най-вече чрез предоставянето на допълнителни средства за обучение и за обновяване на инфраструктурата.

Капацитет за поемане на задълженията, произтичащи от членството

Глава 1: Свободно движение на стоки

- Приемане и прилагане на хоризонтално рамково законодателство за доизграждане на необходимата инфраструктура; разделение на задачите между различните дейности (регулиране, стандартизация, акредитация, метрология, оценка на съответствието и пазарен надзор) по процедурите за оценка на съответствието.

- Изработване на цялостна стратегия с набелязани ключови цели за прилагане на достиженията на общностното право по отношение на съответните хоризонтални организации (стандартизация, акредитация, метрология и пазарен надзор) заедно с целеви срокове и ясно определена отговорност за въвеждане и ефективно прилагане на законодателни мерки и за повишаване на административния капацитет в отделните сектори.

- Изработване на план за действие за постигане на съответствие с разпоредбите на членове 28 и 30 от Договора за ЕО, който съдържа ключови цели за вътрешен скрийнинг на националното законодателство и административни практики, за въвеждане на клаузи за взаимно признаване и за необходимите последстващи изменения.

- Ускоряване темпото на приемане на европейските стандарти и активизиране на усилията за пълноправно членство в европейските организации по стандартизация.

Глава 3: Право на установяване и свобода на предоставяне на услуги

- Премахване на оставащите бариери пред физическите и юридическите лица от ЕС за установяването и предоставянето на трансгранични услуги.

- Въвеждане на разграничение в законодателството между предоставяне на услуги от постоянно място на установена стопанска дейност и предоставяне на услуги на временна основа.

Глава 4: Свободно движение на капитали

- По-нататъшно укрепване на рамката срещу изпирането на пари, по-специално като се повиши вниманието в докладващите институции и като надеждно и резултатно се прилагат законите от страна на съответните институции.

- Постигане на напредък в премахването на оставащите ограничения пред движението на капитали.

Глава 5: Обществени поръчки

- Укрепване на Комитета по жалбите с цел създаването на ефикасна система за правна защита.

Глава 6: Дружествено право

- Развитие на ефикасни и независими системи за гарантиране на качеството и за обществен контрол на законово признатите одитори и одиторски дружества. Укрепване на административния капацитет в областта.

Глава 7: Законодателство в областта на интелектуалната собственост

- Изготвяне на национална стратегия и план за действие за изграждане на необходимия капацитет за прилагане и привеждане в действие на достиженията на общностното право, във всяка област по тази глава, като се обърне особено внимание на нуждата от специализирано обучение за правоприлагащите органи, съдиите, прокурорите и митническите служители.

- Провеждане на кампании за повишаване осведомеността на обществеността и подобряване на сътрудничеството между правоприлагащите органи и между всички заинтересовани страни.

Глава 8: Политика на конкуренция

- Постигане на надеждни резултати в прилагането на антитръстовото законодателство и съсредоточаване на усилията върху най-сериозните нарушения на конкурентното право.

- Установяване на ефективен предварителен контрол на държавните помощи.

- Укрепване на административния капацитет на Комисията за защита на конкуренцията и предоставяне на подходящ бюджет и персонал.

Глава 9: Финансови услуги

- Укрепване на законодателството и надзорната рамка и привеждане на разпоредбите в действие във финансовия сектор, особено в застрахователния сектор и пазара на ценни книжа.

- Гаранции за начало на работата на независимия контролен орган в застрахователния сектор и за снабдяването му със съответния персонал.

Глава 10: Информационно общество и медии

- Прекратяване на нарушенията на Споразумението за стабилизиране и асоцииране чрез предприемане на всички необходими мерки за изпълнение на задълженията за либерализация на сектора за електронни комуникации, включително приемане на цялото необходимо вторично законодателство и по-нататъшно укрепване на регулаторните органи.

- Ефективно прилагане на мерки за защита на конкуренцията спрямо оператори със значително влияние върху пазара.

- Укрепване независимостта и административния капацитет на регулаторните органи за електронни комуникации и медии.

- Осигуряване на стабилен и устойчив източник за финансиране на обществените радио и телевизия и Съвета по радио и телевизия.

Глава 11: Селско стопанство и развитие на селските райони

- Ускоряване на регистрацията на земеделска земя в кадастъра на недвижимите имоти.

- Осигуряване на събирането и обработката на достоверни и надеждни данни за селското стопанство.

- Продължение на подготовката за създаване на ефикасни и финансово надеждни разплащателни органи за управление и контрол на земеделските фондове в съответствие с изискванията на ЕС и международните одитни стандарти.

Глава 12: Безопасност на храните, ветеринарна и фитосанитарна политика

- По-нататъшно привеждане на законодателството в съответствие с достиженията на общностното право в областта на ветеринарния и фитосанитарния контрол, като вниманието се съсредоточи върху въвеждането на рамково законодателство, съвместимо с правото на Общността.

- По-нататъшно укрепване на капацитета на ветеринарните служби, както на централно, така и на местно ниво, с цел въвеждане на система за контрол, съвместима със стандартите на ЕС, особено за контролиране на вноса.

- Гарантиране на работеща система за идентификация на едрия рогат добитък и за регистриране на придвижването му; стартиране на система за идентификация и регистриране на движението на свине, овце и кози.

- По-нататъшно привеждане в съответствие на системите за контрол върху болестите при животните и здравето на животните със законодателните и институционалните изисквания на ЕС; планове за действие при извънредни ситуации, свързани със задължителни за обявяване болести.

- Оценка на това доколко предприятията в селското стопанство и хранително-вкусовата промишленост отговарят на изискванията на ЕС, която ще послужи като основа за бъдещ план за обновяване на тези предприятия.

Глава 14: Транспортна политика

- По-нататъшно изпълнение на Меморандума за разбирателство относно развитието на основна регионална транспортна мрежа на Югоизточна Европа и задълбочаване на сътрудничеството с Обсерваторията за транспорта на Югоизточна Европа.

- По-нататъшно привеждане в съответствие с достиженията на правото на Общността в областта на автомобилния транспорт, особено по отношение на транспорта на опасни стоки, достъпа до пазара, социалните условия, прилагането на цифровия тахограф и подобренията на безопасността по пътищата.

- В железопътния сектор, създаване на регулаторен орган, независим от управата на инфраструктурата и от железопътните предприятия; създаване на орган по безопасността, отговорен за издаването на удостоверения за безопасност; привеждане на законодателството в съответствие с правилата на ЕС за железопътното транспортиране на опасни стоки. Осигуряване на финансова стабилност чрез компенсации за задължението за предоставяне на обществени пътнотранспортни услуги и чрез намаляване на дълговете.

- Изпълнение на ангажиментите, поети от Македония, в първата преходна фаза на Споразумението за Обща европейска въздухоплавателна зона, включително прилагането на съответното законодателство в областта на авиацията.

- Укрепване на административния капацитет на органа по гражданска авиация.

Глава 15: Енергетика

- Продължаване на процеса на привеждане в съответствие на законодателството в областта на вътрешния пазар на електричество и газ, енергийната ефективност и възобновяемите енергийни източници с достиженията на правото на Общността с цел постепенно отваряне на енергийния пазар за конкуренция.

- По-нататъшно укрепване на независимостта на Регулаторната комисия по енергетика.

- Изпълнение на задълженията, произтичащи от Договора за енергийната общност, що се отнася до пълното прилагане на достиженията на правото на Общността по отношение на вътрешния пазар на газ и електричество и трансграничния обмен на електричество.

- Повишаване на административния капацитет във всички сектори на енергетиката, включително и капацитета на Агенцията по енергетика в областта на енергийната ефективност и възобновяемите източници на енергия.

- Изграждане на подходящо хранилище за радиоактивни материали.

- Осигуряване на добро и независимо функциониране на Дирекцията за радиационна безопасност.

Глава 16: Данъчно облагане

- Увеличаване на административния капацитет за прилагане на данъчното законодателство и за борба срещу укриването на данъчни задължения.

- Предприемане на спешни структурни мерки за реформиране на политиката на контрол и подобряване на капацитета за упражняване на контрол.

- Разработване на стратегия за одит и подходящи информационни системи.

- Поемане на ангажимент за изпълнение на принципите на Кодекса за поведение при данъчно облагане на предприятията, като се гарантира, че новите данъчни мерки са съобразени с тези принципи.

Глава 18: Статистика

- Укрепване на капацитета на Държавната статистическа служба, за да се осигури навременно провеждане на следващото преброяване на населението и да се създадат условия за непрекъснато развитие на националните счетоводни отчети и статистическите данни, свързани с тях. По-специално, попълване на липсващите елементи в събирането и обработката на статистически данни, в съответствие със стандартите и методологията на ЕС за селското стопанство и предприятията и увеличение на обема данни, докладвани към Евростат.

- Завършване процеса на създаване на статистически регистри на предприятията и фермите, включително и рутинни процедури, гарантиращи, че в регистрите са съдържа актуализирана информация.

Глава 19: Политика на трудовата заетост и социална политика

- Продължаване процеса на транспониране на достиженията на общностното право и укрепване на съответните административни и изпълнителни структури, включително Инспектората по труда.

- Подсигуряване на административен капацитет за прилагане на политиките по социално приобщаване и социална защита.

- Осигуряване на функциониращ и представителен социален диалог.

- Полагане на по-нататъшни усилия за подобряване ситуацията на хората с увреждания.

Глава 20: Индустриална политика и политика за предприятията

- Създаване и прилагане на стратегия за индустрията, благоприятстваща икономическия растеж и иновациите.

- Въвеждане на редовна оценка на въздействието на нови нормативни актове за предприятията.

- Увеличение на средствата, заделени за отдела за малки и средни предприятия (МСП) и Агенцията за МСП и прилагане на стратегията и плана за действие за МСП и на Европейската харта за малки предприятия.

- Продължаване на работата по опростяване на нормативната уредба; „регулаторната гилотина“ и намаляване на бюрократичните пречки пред стопанската дейност; въвеждане на оценка на въздействието на нормативната уредба.

Глава 22: Регионална политика и координация на структурните инструменти

- Подкрепа за създаването на институционални структури и укрепване на административния капацитет в областите на планирането, подготовката на проекти, мониторинга, оценката и финансовото управление и контрол, особено на ниво ресорни министерства, за изпълнение на предприсъединителните програми на ЕС като подготовка за изпълнение на политиката на Общността за икономическо и социално сближаване.

- Завършване на националната стратегия за регионално развитие.

Глава 23: Съдебна система и основни права

- Прилагане на националния закон за защита на личните данни. Подписване и ратифициране на допълнителния протокол към Конвенцията на Съвета на Европа за защита на лицата във връзка с автоматичната обработка на лични данни по отношение на контролните органи и трансграничния поток от данни.

- За други приоритети вж. частта за политическите критерии.

Глава 24: Правосъдие, свобода и сигурност

- Продължаване на изпълнението на плана за действие за интегрирано управление на границите, разработване на основните бази данни за управление на границите и осигуряване на тяхната свързаност, обновяване на техническото оборудване за анализ на документи и наблюдение на границите, въвеждане на висококачествени пътнически и идентификационни документи и предоставяне на по-нататъшно обучение за персонала.

- Предоставяне на достатъчно средства и обучение за провеждане на реформата в полицията, засилване на координацията и сътрудничеството както между полицейските органи, така и между полицията и други правоприлагащи органи и задълбочаване на сътрудничеството между криминалната полиция и прокуратурата.

- Разработване и прилагане на цялостна стратегия за човешките ресурси и обучението в полицията и обновяване на оборудването.

- По-нататъшно активизиране на борбата срещу организираната престъпност, особено чрез по-доброто използване на специалните разузнавателни мерки; своевременно издаване и изпълнение на международни заповеди за арест (включително за компютърни престъпления, като се обърне специално внимание на детската порнография); създаване на интегрирана система за разузнаване за междуведомствена употреба в борбата срещу организираната престъпност, включително трафика на хора, оръжия и наркотици.

- По-големи усилия за изпълнение на националния план за действие за борба срещу трафика на хора и повече капацитет за разследване на компютърните престъпления.

- Прилагане на Спогодбата за обратно приемане между Европейската общност и Бивша югославска република Македония и договаряне на спогодби за обратно приемане със страните на произход на транзитно преминаващи мигранти.

- Засилване на процеса по въвеждане на юридически инструменти, гарантиращи правата на лица, нуждаещи се от (международна) защита.

- Привеждането в съответствие на законите за убежище и за чужденците със съответните достижения на правото на Общността.

Глава 25: Наука и научни изследвания

- Укрепване на капацитета за научни изследвания и технологично развитие с цел да се осигури успешно участие в рамковите програми на Общността.

- Започване на работата по създаването на интегрирана политика за научните изследвания и предприемане на действия за интеграцията в Европейското изследователско пространство.

Глава 26: Образование и култура

- Завършване на законодателната и административна рамка за управление на програмите „Обучение през целия живот“ и „Младежта в действие“ и укрепване на изпълнителните органи.

Глава 27: Околна среда

- Продължаване на законодателното сближаване с достиженията на правото на Общността, особено в области като качество на въздуха, управление на отпадъците и качеството на водата; значително по-добро прилагане на законодателството и мониторинга върху околната среда.

- Укрепване на Инспектората по околната среда и други изпълнителни органи, постигане на надеждни резултати по действително прилагане на законодателството; ефективно прилагане на глоби и други възпиращи санкции.

- Укрепване на административния капацитет на национално и местно ниво и подобряване на координацията между административните органи, отговорни за въпросите, свързани с околната среда.

- Изготвяне на стратегически планове, включително финансови стратегии, и подготовка на национална стратегия и план за управление на отпадъците.

- Разработване на стратегия за инвестиции в околната среда, основана на оценка на разходите за привеждане в съответствие.

- Интегриране на изискванията за защита на околната среда в други секторни политики, по-конкретно чрез развитие на оценките за въздействието върху околната среда.

- Увеличаване на инвестициите в инфраструктурата на околната среда с особено внимание към събирането и обработката на отпадни води, снабдяването с питейна вода, овладяване на замърсяването на въздуха и управлението на отпадъците.

Глава 29: Митнически съюз

- Увеличаване на административния капацитет за прилагане на митническото законодателство и за борба срещу трансграничната престъпност.

- По-нататъшно привеждане в съответствие на законодателството и процедурите с достиженията на правото на Общността, по-специално в областта на транзита и разпределението на тарифни квоти.

- Привеждане в съответствие на Закона за зоните на технологично/индустриално развитие с достиженията на общностното право.

Глава 31: Външна политика, политика на сигурност и отбрана

- Прилагане на законодателството за изпълнение на общата позиция в областта на международните ограничителни мерки.

Глава 32: Финансов контрол

- Преразглеждане на документа за политиката по отношение на държавния вътрешен финансов контрол (ДВФК) и съществуващите закони за ДВФК и вътрешния одит с цел превръщането на политиката и законодателството по ДВФК в съгласувани и цялостни; обновяване на плана за действие за изпълнение на средносрочните приоритети, свързани с ДВФК.

- Завършване на процеса по създаване на вътрешни отдели за одит в централните държавни институции; създаване, по целесъобразност, на подобни звена на общинско ниво и осигуряването на подходящ персонал, обучение и оборудване.

- Разработване на ефективни системи за управление, мониторинг, контрол и одит, необходими за децентрализираното изпълнение по предприсъединителните инструменти на ЕС.

- Увеличаване на оперативната и финансова независимост на Държавната служба за одит и предприемане на последващи мерки въз основа на заключенията в нейните доклади.

3.2. Средносрочни приоритети

Политически критерии

Демокрация и върховенство на закона

Управление

- Завършване на процеса по децентрализация.

Публична администрация

- По-нататъшно развитие на капацитета на администрацията за прилагане на Споразумението за стабилизиране и асоцииране.

Антикорупционна политика

- Приключване изпълнението на стратегията за борба с корупцията.

- Привеждане в действие на законодателството за предотвратяването на конфликта на интереси в съответствие с международните стандарти.

Права на човека и защита на малцинствата

- По-нататъшно насърчаване на спазването на правата на човека от правоприлагащи органи, предварителния арест и затворите.

- По-нататъшно прилагане на стратегията за равнопоставеност в представянето на немажоритарните общности.

Регионални въпроси и международни задължения

- Насърчаване на регионалния диалог, стабилността, добросъседските отношения и сътрудничеството.

Икономически критерии

- С оглед поетите от страната ангажименти за либерализиране чрез активизиране на усилията за гарантиране на стабилността на пазара за електричество чрез премахване на съществуващите изкривявания на пазарните принципи, предизвикани от цени, които не покриват разходите, и чрез укрепване на регулаторните институции и материалната инфраструктура.

- Повишаване на качеството на публичните разходи чрез укрепване капацитета на публичния сектор за средносрочно планиране и чрез по-добро изпълнение на бюджета. По-нататъшно подобрение на качеството на образованието чрез предоставяне на последващо финансиране за инфраструктура и персонал, необходими за цялостното прилагане на извършените наскоро реформи в сектора на образованието.

- По-нататъшно подобрение във функционирането на трудовия пазар и намаляване на безработицата, особено чрез предприемане на допълнителни мерки за овладяване на безработицата сред младите и дългосрочната безработица и чрез модернизиране на системите за социално осигуряване и образование.

- Продължаване на усилията за интегриране на сивата икономика в официалната икономика.

- Осъвременяване на инфраструктурата на страната, особено в енергетиката и транспорта, с оглед цялостното укрепване на конкурентоспособността на икономиката.

Капацитет за поемане на задълженията, възникващи от членството

Глава 1: Свободно движение на стоки

- Развитие на структура за надзор на пазара в съответствие с достиженията на правото на Общността.

Глава 3: Право на установяване и свобода на предоставяне на услуги

- Сближаване на законодателството с достиженията на правото на ЕС в областта на взаимното признаване на професионалните квалификации, включително разпоредбите за професионално обучение, и развитие на необходимите административни структури.

- Сближаване на законодателството с достиженията на общностното право в областта на пощенските услуги, включително чрез създаването на независим национален регулаторен орган.

Глава 5: Обществени поръчки

- Постигане на целта за изцяло функциониращи структури за обществени поръчки, гарантиращи, че процедурите по възлагане на обществени поръчки се провеждат в пълно съответствие със стандартите на ЕО. Развитие на електронна система за обществени поръчки.

Глава 7: Законодателство в областта на интелектуалната собственост

- Изграждане на необходимия капацитет за прилагане и привеждане в действие на достиженията на правото на ЕО във всяка област, застъпена в настоящата глава, и постигане на задоволителни резултати при разследването, съдебното преследване и разглеждането в съда на случаи на пиратство и фалшификации.

Глава 8: Политика на конкуренция

- По-нататъшно сближаване на законодателството с това на ЕС в областта на държавните помощи и антитръстовите закони.

- Още по-добри резултати в строгото прилагане на антитръстовите закони и законите за контрол на държавните помощи.

- Повишаване на осведомеността сред държавните институции, стопанските субекти и широката общественост.

Глава 9: Финансови услуги

- Установяване на надеждни резултати в прилагането на мерките срещу незастрахованото шофиране.

- По-нататъшно сближаване на законодателството с това на ЕС в областта на финансовите услуги.

Глава 11: Селско стопанство и развитие на селските райони

- Обновяване на капацитета на администрацията в селското стопанство и завършване на подготовката за въвеждане и практическо прилагане на управленските механизми на общата селскостопанска политика, по-конкретно на интегрираната система за администриране и контрол (ИСАК), и осигуряването на функционираща система за идентификация на земните парцели (СИЗП).

Глава 12: Безопасност на храните, ветеринарна и фитосанитарна политика

- По-нататъшно привеждане в съответствие на законодателството с достиженията на правото на ЕС по отношение на трансмисивните спонгиформни енцефалопатии (ТСЕ) и страничните животински продукти, приложение и контрол върху практическо изпълнение на законодателството и създаване на необходимата система за събиране и обработка.

- Създаване на разполагащ с достатъчно персонал фитосанитарен орган. По-нататъшно привеждане в съответствие законодателството по фитосанитарните въпроси с достиженията на правото на ЕС.

- Приемане на план за обновяване на предприятията в селското стопанство и хранително-вкусовата промишленост и започване на изпълнението му.

- Укрепване на капацитета на лабораториите по безопасност на храните, ветеринарен и фитосанитарен контрол.

Глава 14: Транспортна политика

- По-нататъшна работа за пълното привеждане в съответствие на законодателството с достиженията на правото на Общността в областта на автомобилния транспорт (включително прилагането на цифровия тахограф), продължаване на законовото сближаване в областта на железопътния транспорт (първи и втори пакет мерки за железопътния транспорт и оперативната съвместимост), постигане на пълна хармонизация със законодателството в областта на въздухоплаването и осигуряването на строго прилагане на съответната нормативна уредба.

- Изпълнение на ангажиментите, поети по втората преходна фаза на Споразумението за обща европейска въздухоплавателна зона.

Глава 17: Икономическа и парична политика

- Хармонизиране на правната рамка, за да се осигури пълната независимост на централната банка.

Глава 18: Статистика

- По-нататъшно развитие на всички области на статистиката, постигане на пълна хармонизация в ключови области по отношение на честотата, обхвата, класификацията, навременността и качеството и въвеждането на единна система за управление и продукция.

- Създаване на добре координирана национална статистическа система.

Глава 19: Политика на трудовата заетост и социална политика

- Развитие на постоянен механизъм за социален диалог.

- Развитие на дългосрочни политики за социално приобщаване и подобряване на достъпа до трудовия пазар на уязвими социални групи.

- По-нататъшно укрепване на политиките за социална защита.

- Развитие на механизми за мониторинг на положението на лицата с увреждания.

Глава 20: Промишлена политика и политика за предприятията

- По-нататъшно развитие на механизмите за подкрепа на МСП и подобряване на достъпа на МСП до финансови услуги. Формулиране и прилагане на стратегия за промишлеността, водеща до икономически растеж и иновации.

- Разглеждане на възможностите за разработване на стратегия за рационализиране на обучението по въпроси на предприемачеството, въз основа на успешни пилотни проекти, подкрепяни от външни донори.

Глава 22: Регионална политика и координация на структурните инструменти

- Укрепване на административния капацитет на централно ниво и неговото развитие на регионално и местно ниво. Ясно разпределение на отговорностите и увеличаване на координационния капацитет между определените изпълнителни органи/структури, включително местните власти.

Глава 24: Правосъдие, свобода и сигурност

- Привеждане на законодателството в съответствие с достиженията на общностното право в областта на убежището и имиграцията.

Глава 25: Наука и научни изследвания

- Прилагане на интегрирана политика в областта на научните изследвания.

Глава 26: Образование и култура

- Полагане на по-нататъшни усилия за подобряване качеството на образованието, включително на основното образование, и за създаване на модерна система за професионално образование и обучение и висше образование, пряко свързано с трудовия пазар и икономическите нужди; насърчаване на регионалното сътрудничество в областта на висшето образование.

Глава 27: Околна среда

- По-нататъшно интегриране на изискванията за защита на околната среда в други секторни политики, по-конкретно чрез развитие на оценките за въздействието върху околната среда.

- По-нататъшно увеличаване на инвестициите в инфраструктурата на околната среда с особено внимание към събирането и обработката на отпадни води, снабдяването с питейна вода, овладяването на замърсяването на въздуха и управлението на отпадъците.

Глава 28: Защита на потребителите и здравеопазване

- Приключване на привеждането в съответствие на законодателството с достиженията на правото на ЕС в областта на защитата на потребителите; укрепване на административния капацитет, необходим за ефективен пазарен надзор.

- По-нататъшно сближаване на законодателството с достиженията на правото на ЕС в областта на общественото здравеопазване, и по-конкретно относно тютюна, кръвта, тъканите и клетките и заразни болести. Укрепване на институционалния, административния и финансовия капацитет в областта на общественото здравеопазване.

- В областта на психичното здраве, развитие на обществени услуги по места като алтернатива на лечението в здравни заведения; отпускане на достатъчно финансови средства за грижи, свързани с психичното здраве.

Глава 31: Външна политика, политика на сигурност и отбрана

- Привеждане на споразумението със САЩ относно условията за предаване на лица на Международния наказателен съд в съответствие с ръководните принципи на ЕС, приети от Европейския съвет през септември 2002 г.

Глава 32: Финансов контрол

- Под ръководството на Министерството на финансите осъществяване на по-нататъшно развитие и прилагане на модела на ЕС за държавния вътрешен финансов контрол (ДВФК) (децентрализирана управленска отчетност и функционално независим вътрешен одит) чрез съгласувано законодателство и адекватен институционален капацитет .

- По-нататъшно укрепване на оперативния капацитет и на функционалната и финансовата независимост на Държавната служба за одит.

- Изпълнение на процедури и гарантиране на административен капацитет за осигуряване на ефикасна защита на финансовите интереси на ЕС.

4. ПЛАНИРАНЕ

Подпомагането от Общността в рамките на процеса за стабилизиране и асоцииране на държавите от Западните Балкани ще се предоставя съгласно съществуващите финансови инструменти, по-специално Регламент (ЕО) № 1085/2006 на Съвета (за ИПП), а за програмите, приети преди 2007 г., съгласно Регламент (ЕО) № 2666/2000 на Съвета от 5 декември 2000 г. (регламента за CARDS)[5]. Финансовите споразумения служат за правно основание за изпълнението на конкретните програми. Следователно, настоящото решение няма да има финансови последствия. Бившата югославска република Македония може да получи достъп до финансиране по линия на многостранни и хоризонтални програми.

5. УСЛОВНОСТ

Подпомагането за държавите от Западните Балкани зависи от напредъка в изпълнението на критериите от Копенхаген, изпълнението на изискванията на Споразумението за стабилизиране и асоцииране и на конкретните приоритети по това Партньорство за присъединяване. Ако тези условия не бъдат спазени, Съветът може да предприеме съответните мерки съгласно член 21 от Регламент (ЕО) № 1085/2006 на Съвета или, за програми, приети преди 2007 г., съгласно член 5 от Регламент (ЕО) № 2666/2000. Подпомагането от Общността зависи също така от условията, формулирани от Съвета в неговите заключения от 29 април 1997 г., особено по отношение на ангажимента на бенефициерите да провеждат демократични икономически и институционални реформи. В отделните годишни програми са включени и специфични условия. Решенията за финансиране ще бъдат последвани от подписването на споразумение за финансиране с Бивша югославска република Македония.

6. МОНИТОРИНГ

Прегледът на изпълнението на Партньорство за присъединяване ще се извършва посредством механизмите, установени в рамките на Процеса за стабилизиране и асоцииране, а именно чрез годишни доклади, представяни от Комисията.

[1] ОВ L 86, 24.3.2004 г., стр. 1. Регламент, последно изменен с Регламент (EО) № 269/2006 (OВ L 47, 17.2.2006 г., стр. 7).

[2] Решение (ЕО) ХХ от [дата] (предложение внесено на 6 ноември 2007 г.).

[3] Решение 2006/57/EО на Съвета от 30 януари 2006 година за принципите, приоритетите и условията на Европейското партньорство с Бивша югославска република Македония и за отмяна на Решение 2004/518/ЕО (OВ L 35, 7.2.2006 г., стр. 32).

[4] ОВ L 210, 31.7.2006 г., стр. 82.

[5] ОВ L 306, 7.12.2000 г., стр. 1. Регламент, последно изменен с Регламент (EО) № 2112/2005 (OВ L 344, 27.12.2005 г., стp. 23).